SAN FERNANDO CITY, La Union - Iti laksid ti panawagan a ceasefire para iti nagbaetan ti Israel ken militante a Hamas ket adda ita ti panagdanag dagiti dadduma a kailian a Pilipino iti nasao a pagilian kalpasan a napapatay dagiti kameng ti rebelde a grupo.
Inyebkas ita ni Monina Avraham nga agtrabtrabaho idiay Israel a makarikriknada ita iti tensyon gapu iti posibilidad a panagibales ti Hamas militants.
Maipalagip a karaman kadagiti pimmusay ket ti tallo a commanders ti grupo ken agina ti lider ti maysa a military wing.
Segun pay ken ni Avraham, agsasaruno ita ti maisaysayngkat nga air strike ti Israel sadiay Gaza kalpasan a nag-collapse ti napagnumuan a ceasefire.
Gapu iti daytoy, doble ita ti panagannad dagiti umili sadiay nangruna dagiti agindeg idiay Gaza strip tapno makaliklik iti panagbomba.
Dinakamatna pay nga idi laeng kalman ket dimmanon iti 180 a rockets ti imbato ti Hamas idiay Israel a sabsabten laeng ti iron dome ti naud-udi.
Inaklon pay ni Avraham nga arigna a "torture" itan para kadakuada ti mapaspasamak iti nasao a pagilian.
Kabayatanna, iti sabali a bangir, nagyaman met dagiti Pinoy sadiay Jerusalem gapu ta agtaltalinaedda a natalged iti baet ti riribuk.
Iti pannakiuman ken ni Minda Licawen, ibilbilangna a maysa a milagro ti mapaspasamak idiay Israel uray pay no agtultuloy ti panagbomba dagiti rebelde ken manmano ti maaw-watda a suporta manipud iti international community.
Immunan a kinunada a maruroden dagiti sibilyan gapu iti perwisyo nga itden ti kanayon lattan a panaglemmengda iti bomb shelters.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn